Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 127/12/8806	Košice, 14.3.2012
EEČ : 2-65-46-2012

U Z N E S E N I E

Trestná vec:	obvinená XXXXX 
Prečin:	nebezpečné vyhrážanie podľa § 360 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice-okolie
Rozhodnutie:
Podľa § 214 odsek 1 Trestného poriadku postupujem vec trestného stíhania obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu Košice - okolie
Skutková veta:
v obci XXXXX, okres Košice - okolie, dňa 10.02.2012 okolo 16.00 hod. v rodinnom dome na ul. osloboditeľov č. 120/114, kričala na svojho manžela XXXXX, aby z bytu odišiel preč a následne ho  varechou udrela do oblasti hlavy, vzala do rúk nôž a kričala mu, aby vypadol a vyhrážala sa mu zabitím
Právna veta:
nejde o trestný čin, ale ide o skutok, ktorý by mohol byť priestupkom.

Odôvodnenie:
Uznesením povereného policajta Obvodného oddelenia PZ v Čani sp. zn. XXXXX z 11.02.2012 bolo začaté trestné stíhanie  a súčasne vznesené obvinenie XXXXX za prečin nebezpečného vyhrážania podľa § 360 ods. 1, ods. 2 písm. a/, písm. b/ Trestného zákona na tom skutkovom základe, že dňa 10.02.2012 v čase okolo 16.00 hod. v rodinnom dome  v obci XXXXX na ul. XXXXX, okres Košice - okolie slovne napadla svojho manžela XXXXX a udrela ho varechou po hlave, následne hodila do neho varechu, vzala do rúk nôž a začala sa mu vyhrážať zabitím, kopala do neho a vyhrážala sa mu, že ak sa vráti do bytu, tak ho zabije, vzbudiac  u  neho  dôvodnú 
obavu o jeho život. 
Po skončení  skráteného vyšetrovania poverený príslušník PZ predložil tunajšej prokuratúre návrh na postúpenie veci v zmysle § 214 ods. 1 Trestného poriadku.   
Preskúmaním vyšetrovacieho spisu som dospela k záveru, že výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.
Obvinená v prípravnom konaní využila svoje právo podľa § 34 ods. 1 Trestného poriadku a nevypovedala.
Z výpovede poškodeného XXXXX zo dňa 11.02.2012 vyplynulo, že z vyhrážok obvinenej nemal dôvodnú obavu.  Pokiaľ v trestnom oznámení dňa 10.02.2012 na Obvodnom oddelení PZ v Čani uviedol, že vyhrážky XXXXX v ňom vzbudili dôvodnú obavu, argumentuje to tým, že bol v čase podávania trestného oznámenia značne rozrušený.    
Trestného činu nebezpečného vyhrážania podľa § 360 ods. 1 Trestného zákona sa dopusti ten, kto sa inému vyhráža smrťou, ťažkou ujmou na zdraví alebo inou ťažkou ujmou na zdraví takým spôsobom, že to môže vzbudil dôvodnú obavu.Vzhľadom na výpoveď poškodeného XXXXX je potrebné konštatovať, že konaním obvinenej XXXXX neboli naplnenej pojmové znaky uvedeného trestného činu.
Predmetný skutok obvinenej však možno posudzovať ako priestupok, na prejednanie ktorého  je vecne a miestne príslušný Obvodný úrad Košice - okolie.
Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka